Title: ระเบียบกองทุนเพื่อความเสมอภาคทางการศึกษา ว่าด้วยการรักษาการแทนและการปฏิบัติการแทนผู้จัดการและนิติกรรมที่ผู้จัดการต้องขออนุมัติต่อคณะกรรมการ พ.ศ. 2561

ระเบียบกองทุนเพื่อความเสมอภาคทางการศึกษา
ว่าด้วยการรักษาการแทนและการปฏิบัติการแทนผู้จัดการ
และนิติกรรมที่ผู้จัดการต้องขออนุมัติต่อคณะกรรมการ
พ.ศ. ๒๕๖๑[๑]

โดยที่เป็นการสมควรกำหนดให้มีระเบียบกองทุนเพื่อความเสมอภาคทางการศึกษาว่าด้วยการรักษาการแทนและการปฏิบัติการแทนผู้จัดการ
และนิติกรรมที่ผู้จัดการต้องขออนุมัติต่อคณะกรรมการ

อาศัยอำนาจตามความในมาตรา
๓๕ วรรคสอง และมาตรา ๓๖ แห่งพระราชบัญญัติกองทุนเพื่อความเสมอภาคทางการศึกษา พ.ศ.
๒๕๖๑ ประกอบกับมติคณะกรรมการบริหารกองทุนเพื่อความเสมอภาคทางการศึกษา
ในการประชุมครั้งที่ ๖/๒๕๖๑ เมื่อวันที่ ๒๔ กันยายน ๒๕๖๑ คณะกรรมการบริหารกองทุนเพื่อความเสมอภาคทางการศึกษาจึงออกระเบียบไว้
ดังต่อไปนี้

ข้อ
๑ ระเบียบนี้เรียกว่า ระเบียบกองทุนเพื่อความเสมอภาคทางการศึกษาว่าด้วยการรักษาการแทนและการปฏิบัติการแทนผู้จัดการ
และนิติกรรมที่ผู้จัดการต้องขออนุมัติต่อคณะกรรมการ พ.ศ. ๒๕๖๑

ข้อ
๒  ระเบียบนี้ให้ใช้บังคับตั้งแต่วันประกาศเป็นต้นไป

ข้อ
๓  ในกรณีที่ไม่มีผู้ดำรงตำแหน่งผู้จัดการ
หรือมีแต่ไม่อาจปฏิบัติหน้าที่ได้ ให้รองผู้จัดการที่มีอาวุโสสูงสุดตามลำดับเป็นผู้รักษาการแทนผู้จัดการ
และถ้าไม่มีผู้ดำรงตำแหน่งรองผู้จัดการหรือมีแต่ไม่อาจปฏิบัติหน้าที่ได้
ให้ประธานกรรมการแต่งตั้งกรรมการหรือพนักงานสำนักงานคนใดคนหนึ่งตามที่เห็นสมควรเป็นผู้รักษาการแทนผู้จัดการ

ข้อ
๔  อำนาจในการสั่ง การอนุญาต
การอนุมัติ การปฏิบัติงาน หรือการดำเนินการอื่นที่ผู้จัดการจะพึงปฏิบัติหรือดำเนินการตามอำนาจหน้าที่
ถ้ากฎหมาย ระเบียบ ข้อบังคับ ประกาศ คำสั่ง หรือมติคณะกรรมการ ในเรื่องนั้น
มิได้ห้ามการมอบอำนาจไว้ ผู้จัดการอาจมอบอำนาจให้รองผู้จัดการหรือผู้ช่วยผู้จัดการ
หรือผู้บริหารอื่นในระดับรองลงมา ปฏิบัติการแทนได้
การมอบอำนาจตามวรรคหนึ่งให้ทำเป็นหนังสือและอย่างน้อยให้ระบุรายละเอียดเกี่ยวกับการมอบอำนาจให้ชัดเจน
ดังต่อไปนี้
(๑)
ชนิด ลักษณะ และประเภทของกิจการ
(๒)
ขอบเขตของการกระทำของผู้รับมอบอำนาจ
(๓)
ระยะเวลาแห่งการมอบอำนาจ (ถ้ามี)

ข้อ
๕  เมื่อมีการมอบอำนาจตามข้อ ๔
โดยชอบแล้ว ผู้รับมอบอำนาจจะมอบอำนาจนั้นให้แก่ผู้ดำรงตำแหน่งอื่นมิได้

ข้อ
๖  ในการมอบอำนาจตามข้อ ๔ ให้ผู้มอบอำนาจพิจารณาถึงการอำนวยความสะดวกแก่ประชาชน
ความรวดเร็วในการปฏิบัติงาน และความรับผิดชอบ ตามสภาพของตำแหน่งของผู้รับมอบอำนาจ และผู้รับมอบอำนาจต้องปฏิบัติหน้าที่ที่ได้รับมอบอำนาจตามวัตถุประสงค์ของการมอบอำนาจดังกล่าว

ข้อ
๗  ในกิจการของกองทุนที่เกี่ยวกับบุคคลภายนอก
ให้ผู้จัดการมีอำนาจมอบหมายให้พนักงานหรือบุคคลใดปฏิบัติงานเฉพาะอย่างแทนในกิจการของกองทุนที่เกี่ยวกับบุคคลภายนอกได้โดยทำเป็นหนังสือระบุตัวผู้รับมอบอำนาจและขอบเขตของการมอบอำนาจไว้อย่างชัดแจ้ง

ข้อ
๘  ในกรณีที่เป็นการทำสัญญาหรือข้อตกลงกับหน่วยงานหรือองค์การต่างประเทศหรือระหว่างประเทศ
ผู้จัดการต้องขออนุมัติต่อคณะกรรมการก่อนกระทำการ

ข้อ
๙  ในกรณีที่มีปัญหาในการปฏิบัติตามระเบียบนี้
ให้คณะกรรมการเป็นผู้วินิจฉัยชี้ขาด
คำวินิจฉัยของคณะกรรมการให้เป็นที่สุด

ประกาศ
ณ วันที่ ๒๘ กันยายน พ.ศ. ๒๕๖๑
ประสาร  ไตรรัตน์วรกุล
ประธานกรรมการบริหารกองทุนเพื่อความเสมอภาคทางการศึกษา

พรวิภา/จัดทำ
๒๗
กุมภาพันธ์ ๒๕๖๒

[๑]
ราชกิจจานุเบกษา เล่ม ๑๓๕/ตอนพิเศษ ๒๔๘ ง/หน้า ๑๐/๕
ตุลาคม ๒๕๖๑